नेपाल में काम कर रही भारतीय कंपनियों के प्रतिनिधि प्रणब से मिले | नेपाल में काम कर रही भारतीय कंपनियों के प्रतिनिधि प्रणब से मिले - Hindi Oneindia
नेपाल में काम कर रही भारतीय कंपनियों के प्रतिनिधि प्रणब से मिले
काठमांडू, 25 नवंबर (आईएएनएस)। नेपाल में सुरक्षा और श्रम संबंधी परेशानियों झेल रही प्रमुख भारतीय कंपनियों के अधिकारियों ने तीन दिवसीय नेपाल यात्रा पर आए विदेश मंत्री प्रणब मुखर्जी से मुलाकात की।
सोमवार को मुखर्जी से मुलाकात करने वाले अधिकारियों में डाबर समूह की कंपनी डाबर नेपाल, महानगर टेलीफोन निगम लिमिटेड (एमटीएनएल) की यूनाइटेड टेलीकाम नेपाल (यूटीएल), टेलीकम्युनिकेशंस कंसलटेंट्स इंडिया और टाटा कम्युनिकेशंस लिमिटेड और हिंदुस्तान यूनिलीवर की नेपाल लीवर के अधिकारी शामिल हैं।
इन कंपनियों को नेपाल में श्रम और सुरक्षा संबंधी समस्याओं का सामना करना पड़ रहा है। कुछ कंपनियों द्वारा अनुबंधित कामगार स्थाई रोजगार की मांग कर रहे हैं।
उल्लेखनीय है कि नेपाल की पूर्ववर्ती गिरिजा प्रसाद कोईराला के नेतृत्व वाली सरकार ने यूटीएल से कहा था कि वह अनुबंधित कामगारों को स्थाई रोजगार प्रदान करे।
मुखर्जी ने मंगलवार को नेपाली प्रधानमंत्री पुष्प कमल दहाल 'प्रचंड' से भेंट के दौरान नेपाल में भारतीय निवेशकों के बारे में भी बातचीत की। उन्होंने कहा कि नेपाली सरकार को निवेश के अनुकूल वातावरण तैयार करना चाहिए।